google/wiki40b huggingface dataset:
Horacio Elizondo

Orasijas Elisondas (Horacio Marcelo Elizondo; g. 1963 m. lapkričio 4 d. Kilmese) – buvęs tarptautinės FIFA kategorijos futbolo teisėjas iš Argentinos. 2006 m. teisėjavo pasaulio futbolo čempionate atidarymo ir finalinėse rungtynėse, bei buvo pripažintas geriausiu metų teisėju.
Paskutinės jo teisėjautos varžybos – 2006 m. gruodžio 10 d. tarp Boca Juniors ir Lanus klubų. Elisondas karjerą baigė 6 metais anksčiau nei didžiausias teisėjauti leidžiamas amžius.
Elisondas baigė fizinio lavinimo studijas ir baigęs Argentinos futbolo asociacijos kursus pradėjo teisėjo darbą. Debiutavo 1992 m. Argentinos Primera diviziono varžybose tarp Deportivo Español ir Belgrano de Córdoba. 1994 m. gavo tarptautinę FIFA kategoriją ir spalio 9 d. teisėjavo pirmosiose savo tarptautinėse varžybose tarp Ekvadoro ir Kolumbijos rinktinių.

Teisėjavimas pasaulio čempionate

2006 m. pasaulio čempionate Orasijas Elisondas atstovavo Argentiną ir dirbo su asistentais Darío García ir Rodolfo Otero. Teisėjavo trejoms grupės varžyboms: Vokietija-Kosta Rika, Čekija-Gana ir Šveicarija-Pietų Korėja. Taip pat arbitravo ketvirtfinalio varžybose tarp Anglijos ir Portugalijos bei finale tarp Italijos ir Prancūzijos. Elisondas – vienintelis pasaulyje teisėjas, teisėjavęs to paties pasaulio čempionato atidarymo ir finalinėse varžybose. Parodė iš viso 29 korteles, iš kurių 3 buvo raudonos. Varžybų vidurkis – 5,8 kortelės.
Atidarymo varžybose teisėjo darbas buvo ne itin pastebimas. Jis parodė vos vieną geltoną kortelę. Antrosios varžybos buvo sudėtingesnės: iš aikštės išvarytas čekų futbolininkas Tomáš Ujfaluši, paskirtas 11 m baudinys į Ganos vartus (jį per anksti mušė Asamoah Gyan, už tai gavo geltoną kortelę). Ypač daug diskusijų sukėlė teisėjo darbas varžybose tarp Pietų Korėjos ir Šveicarijos. Teisėjo asistentui pakėlus vėliavėlę ir užfiksavus nuošalę korėjiečiai nustojo gintis, tačiau Elisondas nefiksavo nuošalės ir šveicarai be didesnio vargo įmušė įvartį. Be incidentų nepraėjo ir Elisondo teisėjaujamos varžybos tarp Anglijos ir Portugalijos. Teisėjas iš aikštės išvarė Wayne Rooney, už tai, kad šis pastūmė Cristiano Ronaldo. Tačiau pačios sudėtingiausios ir daugiausiai emocijų sukėlusios buvo finalinės varžybos tarp Prancūzijos ir Italijos. Rungtynių pradžioje teisėjas paskyrė labai abejotiną baudinį į italų vartus, kurį realizavo Zinedine Zidane. O rungtynių pabaigoje (110 min.) Orasijas Elisondas po skandalingojo incidento tarp Zinedine Zidane ir Marco Materazzi iš aikštės išvarė karjerą baigiantį prancūzą.
Georgijus Čičerinas

Biografija

Gimė vokiečių kilmės religingoje dvarininko ir diplomato šeimoje. 1896 m. baigė Sankt Peterburgo universiteto Istorijos-filologijos fakultetą. Nuo 1897 m. pradėjo dirbti Rusijos užsienio reikalų ministerijos archyve. Prijausdamas kairiesiems, nuo 1904 m. įsitraukė į menševikų veiklą. 1905 m. Berlyne įstojo į Rusijos socialdemokratų darbininkų partiją. 1907 m. buvo Berlyne suimtas, nuteistas už svetimo paso naudojimą. Vėliau persikėlė į Paryžių, dirbo partijos laikraščio redakcijoje, dalyvavo Prancūzijos socialistų partijos veikloje. Pirmojo pasaulinio karo metu gyveno Londone, užsiėmė parama Rusijos kalėjimuose buvusiems partijos nariams, agitacija prieš carinę valdžią. Po Vasario revoliucijos vykdė buvusių Rusijos politinių emigrantų grąžinimu į tėvynę. 1917 m. rugpjūčio 22 d. buvo suimtas, tačiau netrukus paleistas. 1918 m. sausį grįžo į Rusiją, įstojo į bolševikų partiją ir buvo paskirtas Rusijos užsienio reikalų liaudies komisaro pavaduotoju. 1918 m. kovo 3 d. pasirašė Bresto taiką, kuria Rusija baigė dalyvavimą Pirmajame pasauliniame kare. 1918 m. gegužės 30 d. paskirtas Rusijos užsienio reikalų liaudies komisaru. Siekė išvesti Rusiją iš tarptautinės izoliacijos. 1919 m. antroje pusėje rėmė Baltijos valstybių pripažinimo idėją. 1920 m. aktyviai dalyvavo Lietuvos ir Rusijos taikos derybose. Vadovavo Rusijos delegacijai Genujos ir Lozanos konferencijose. 1922 m. pasirašė Rapalo taikos sutartį su Vokietija, kuria abi šalys normalizavo santykius. Sutartimi taip pat buvo sudarytos sąlygos pradėti Rusijos ir Vokietijos karinį bendradarbiavimą. Vadovavo Rusijos delegacijai ir Lozanos konferencijoje. Nuo 1925 m. ėmėsi iniciatyvos sudaryti nepuolimo sutartis su TSRS vakarinėmis kaimynėmis. 1926 m. pasirašė nepuolimo sutartį su Lietuva. 1930 m. liepą dėl sveikatos problemų buvo atleistas iš pareigų. Palaidotas Maskvos Novodevičės kapinėse.
Smėlio karaliai

Smėlio karaliai (angl. Sandkings) – George R. R. Martin apsakymas, pirmą kartą publikuotas 1979 m. žurnale „Omni“.
Apsakymo veiksmas vyksta tolimoje ateityje, kur žmonija kolonizavusi įvairias planetas, vadinamojoje „Tūkstančio pasaulių“ (angl. Thousand Worlds) visatoje, kaip ir G. R. R. Martino kūriniai – „Dying of the Light“, „Nightflyers“, „A Song for Lya“ ir kiti. Pagrindinis apsakymo veikėjas yra sadistiškų polinkių turintis egzotinių žiaurių gyvūnų entuziastas. Paskutinis jo pirkinys yra smėlio karaliai – iš nežinia kokios planetos kilusi neaiški gyvybės forma, primenanti bendruomeninius vabzdžius.
1980 m. „Smėlio karaliai“ laimėjo Hugo ir Nebula premijas už geriausią apsakymą. Iš pradžių Martinas rašė apsakymą kaip planuojamos didesnės serijos dalį, tačiau idėja liko neįgyvendinta ir daugiau apsakymų apie smėlio karalius jis nėra parašęs.
Lietuviškai apsakymas išleistas 1994 m. „Eridano“ leidyklos, anglosaksų fantastikos apsakymų rinkinyje tokiu pačiu pavadinimu.

Adaptacijos

1987 m. pagal „Smėlio karalius“ buvo sukurta septintoji „DC Science Fiction Graphic Novel“ komiksų antologijos dalis.
1995 m. pagal apsakymą sukurta pirmoji fantastinių filmų antologijos „The Outer Limits“ serija.
Hai Forso krioklys

Hai Fors (angl. high – didelė, force – jėga) tai krioklys Tyso upėje, šalia Tysdeilo, Darame, Anglijoje. Krioklys yra Šiaurės Peninuose.
Nepaisant populiaraus mąstymo, kad tai aukščiausias krioklys Anglijoje (29 m aukščio), kiti kriokliai yra aukštesni, pvz: Kotley Sput krioklys, Kambrijoje Haugil Fels kalvose, yra beveik 180 m aukščio, Hardrov Fors krioklys, Šiaurės Jorkšyre, 30 m aukščio.
Hai Fors susiformavo kai Tyso upė perėjo per Vin Sil – magminės uolienos kalvas. Krioklys susideda iš trijų skirtingų uolienų. Viršutinis sluoksnis sudarytas iš diabazo, kietos magminės uolienos, kuri sumažina krioklio irimą. Žemiausias sluoksnis sudarytas iš kalkakmenio, minkštos uolienos, kuri lengviau yra. Tarp šių dviejų sluoksnių yra dar vienas sluoksnis sudarytas iš smiltainio.

Įžymūs lankytojai

Dž. M. V. Turneris, žymus dailininkas, atvyko prie Hai Fors 1816 m rugpjūčio 3 dieną 10 valandą ryte.
Artūras Jangas keliavo su savo žmona raitas nuo Durhemo 1771 m. ir kartu aplankė Hai Fors.
Snieginė ožka

Aprašymas

Kūno ilgis apie 120–179 cm, 57-82 kg svorio. Patinai stambesni už pateles, tačiau dydžio skirtumai išryškėja tik trečiais gyvenimo metais. Suaugusio patino ūgis ties pečiais sieka apie 1 metrą. Abiejų rūšių gyvūnai raguoti, patinų ragai didesni, iki 30 cm ilgio. Viršūnės užlinkusios šiek tiek atgal.
Spaudos lankas

Spaudos lankas, autorinis spaudos lankas – tekstų apimties apskaitos vienetas, naudojamas leidyboje.
Istoriškai spaudos lanką sudaro 24 A4 formato mašinraščio lapai, jeigu tekstas rašomas su pastraipomis, arba 22 visiškai užpildyti mašinraščio puslapiai. Kadangi įprastiniame mašinraščio puslapyje tilpdavo 30 eilučių po 60 ženklų, tai vieną spaudos puslapį sudarydavo 1800 spaudos ženklų, įskaitant tarpus (vėliau vertimo biurai, siekdami padidinti įkainius, mašinraščio puslapį „devalvavo“ iki 1700, 1600 ar mažiau spaudos ženklų). Šių dviejų skaičių – 1800 ir 22 – sandauga sudaro fizinį lanką, lygų 39 600 spaudos ženklų, įskaitant tarpus (šis skaičius paprastai apvalinamas iki 40 000 spaudos ženklų).
Aramazdas

Aramazdas – armėnų mitologijoje aukščiausioji dievybė, dangaus ir Žemės sutvėrėjas, derlingumo dievas, dievų tėvas. Jo vaikai: Anahita, Mihro, Nanė. Jo kilmė siejama su Ahūra Mazda iranėnų mitologijoje. Aramazdo kultas į Armėniją atėjo iš Irano, ko gero, VI–V a. pr. m. e. Achemenidų laikais jis sutapo su vietinių dievybių kultu. Helenizmo epochoje Aramazdas identifikuotas su Dzeusu. Pagrindinė Aramazdo šventykla buvo senosios Armėnijos kulto centre Ani. Plintant krikščionybei, Aramazdo šventykla mieste buvo sugriauta (III a. pab.).
Vilniaus Šaltinio pagrindinė mokykla

Istorija

Vilniaus "Šaltinio" pagrindinė mokykla.
Tomahaukas

Tomahaukas (angl. tomahawk) – svaidomasis ir kertamasis vienrankis kirvukas, kurį naudojo kai kurios Š. Amerikos indėnų gentys. Žodis tomahaukas kilęs iš kažkurios indėnų algonkinų kalbos. Iki XVIII a. galo šie indėnai tomahaukais vadino tiesiog kirvius. Po to tomahaukais ėmė vadinti tik tam tikrus kirvius su specifiniais požymiais. Tomahaukai nuo kitų kirvių skiriasi tuo, kad paprastai turi ne paprastą, o plaktukišką pentį, arba vietoj penties yra kabliškas kyšulys ir pan.
Tomahauko koto ilgis būdavo apie 50-60 cm, galvos masė – apie 250-400 g.
Senieji tomahaukai buvo kirvukai su šlifuoto akmens galva ir mediniu kotu ar net medinės buožės akmenine galva. XVI-XVIII aa. pasirodė metaliniai tomahaukai, kuriuos atveždavo europiečiai arba gamino tiesiog Š. Amerikoje. Pirmieji tomahaukų variantai buvo perdaryti abordažiniai anglų laivyno kirviai, savo kilme galbūt vedantys prie skandinaviškų ir vikingų kirvių. Prancūzų kolonizuotose teritorijose buvo paplitę tomahaukai, savo forma primenantys ankstyvaisiais viduramžiais naudotas franciskas.
Indėnų karių apeigose tomahaukai buvo simbolinis ginklas. Raudonai dažytas tomahaukas buvo karo paskelbimo simbolis. Pasakymas užkasti tomahauką reiškė 'sudaryti taiką'. Labai populiarūs buvo pypkiniai tomahaukai. Jų kotai būdavo pragręžti ar pradeginti įkaitintu plieniniu virbu, o pentis būdavo su įduba tabakui, įduba susijungdavo su kanalu kote. Pypkinis tomahaukas buvo ne tik tradicinis ginklas, bet ir nemažiau tradicinė pypkė. Jie buvo populiarūs ne tik indėnų, bet ir medkirčių bei kareivių tarpe.
Apie 1750 m. irokėzų ir kai kuriose kitose gentyse išpopuliarėjo pikiniai tomahaukai, kurie vietoj penties turėjo pikos antgalio tipo nusmailėjimą.
Neretai tomahaukus puošė graviruotėmis – geometriniai ornamentais, savininkų vardais. Labai dažnai tomahaukai buvo fabrikinės gamybos, gaminti specialiai indėnams ir atgabenti į indėnų žemes.
Dabar tomahaukai yra populiarūs JAV kaip sporto priemonė, juos naudoja istorinio rekonstravimo mėgėjų grupės. Kovos menų entuziastai bando atkurti kirstynių tomahaukais techniką.
Eesti Raudtee

Istorija

Pirmas traukinys Estijos geležinkeliais pajudėjo 1870 m. Lapkričio 5 d., kai buvo atidarytas judėjimas linijoje Paldiskis-Talinas-Narva-Gatčina. Tais pačiais metais šis ruožas buvo sujungtas su Peterburgo-Varšuvos geležinkeliu. 1877 metais iš Tapa išvyko pirmas traukinys į Tartų, o jau 1887 metai buvo įmanoma pratęsti savo kelionę iki Valgos, kur geležinkeliai jungdavosi su Rygos-Pskovo linija. 1896 metais buvo pastatytas pirmas siauros vežės (750 mm) geležinkelis nuo Valgos iki Piarnu, o sekančias metai buvo atidrytas Mõisaküla – Viljandi ruožas, o iš tenais geležinkeliai tęsėsi per Paide į Talino uostą. Nuolatinis judėjimas tarp šių miestų prasidėjo nuo 1901 metų.
Savarankiška bendrovė (EVR) buvo paskelbta 1918 metais. 1931 metais buvo pastatytas plačios vežės geležinkelis Tartu-Petseri. 1940 metais Estijos Geležinkeliai buvo pajungti į TSRS geležinkelių tinklą. Tais metai Estijos Geležinkeliams priklausančių kelių ilgis sudarė 1447 km, iš jų 772 km buvo plačios vežės ir 675 – siauros vežės geležinkeliai.
Valstybinė akcinė bendrovė „Eesti Raudtee“ (Estijos Geležinkeliai) buvo įregistruota 1992 m. Sausio 1 d. šalies geležinkelių operatoriumi. Tais pačais metais buvo atstatyta narystė Tarptautinėje Geležinkelių Sąjungoje (UIC), EVR įstojo į OSŽD. 2001 m. Rugpjūčio 31 d. po privatizacijos procedūros pabaigos 66 % bendrovės turto buvo parduota firma Baltic Rail Services (BRS). 2007 metų Sausio 9 d. buvo baigtas geležinkelių nacionalizacijos procesas, EVR buvo išpirkta atgal į valstybės nuosavybę.

Keliai ir statiniai

Bendrovei priklauso 691 km plačios vežės kelių, iš kurių 132 km – elektrifikuota.

Struktūra ir valdymas

Aukščiausiu bendrovės organu laikomas Bendras Susirinkimas, kuriam pavaldi Bendrovės Taryba. EVR Valdybos pirmininkas (nuo 2007 m. Sausio 12 d. – Kaido Simmermann) ir Vidaus Audito skyrius yra pavaldus tik Tarybai.
Valdybos pirmininkas dirba su 3 Valdybos nariais, atsakingais už Teisinius klausimus, Finansus ir Rinkotyrą. Tiesiogiai Valdybos pirmininkui yra pavaldus 6 departamentų direktoriai – Infrastruktūros valdymo, Transporto, Personalo valdymo, Infotechnologijų, Riedmenų priežiūros, Apsaugos ir Eismo saugumo.
Riedmenų priežiūros departamentui pavaldūs ir Tapa Depai.
Tarptautinė oro transporto asociacija

Istorija

IATA buvo įkurta 1919 m. Hagoje. Neveikė Antrojo pasaulinio karo metu. Atkurta 1945 m. balandžio 19 d. Kuboje. Tuo metu organizacija vienijo 57 nares iš 31 šalies, daugiausiai iš Europos ir Šiaurės Amerikos. 2013 m. jungė apie 240 oro transporto bendrovių.

Misija

IATA teigia, kad jų veiklos tikslas yra atstovauti ir ginti aviacijos pramonės tikslus visame pasaulyje. Visos aviacijos taisyklės ir nuostatos yra parengtos arba patvirtintos IATA organizacijos. Pagrindinis IATA tikslas yra teikti saugų transportavimą keleiviams.
Konvoliucinis neuroninis tinklas

Konvoliucinis neuroninis tinklas yra dirbtinio neuroninio tinklo rūšis, dažniausiai taikoma kompiuterinės regos srityje, t. y., vaizdų atpažinimui, objektų radimui ir identifikavimui nuotraukose ir panašiai.
Pradedant nuo 2012-ųjų metų, kai konvoliucinis neuroninis AlexNet tinklas ženkliai aplenkė daug metų dominavusius klasikinius kompiuterinės regos algoritmus atliekant vaizdų klasifikavimo ImageNet užduotį, didelė dalis kompiuterinės regos užduočių praktikoje atliekama būtent šio tipo neuroniniais tinklais.
Pradinė konvoliucinių neuronų tinklų strukūra ir veikimas buvo įkvėpti smegenyse vykstančių vaizdo atpažinimo procesų, tačiau techninis šio metodo įgyvendinimas gamtoje ir kompiuteriuose skiriasi iš esmės.
Sviesto forma

Sviesto forma (vok. Buttermodel) – medinė forma sumušto sviesto gabalams formuoti. Lietuvoje jas naudojo Klaipėdos krašte. Europos valstybėse jos buvo paplitusios prieš 100 metų. Vėliau, prasidėjus centralizuotam pieno produktų surinkimui ir apdirbimui, jos buvo primirštos ir dabar retai aptinkamos.
Sviesto forma buvo gaminama iš lapuočių medienos ir pagražinama įvairiais ornamentais.
Astravo atominė elektrinė

Istorija

Buvo teigiama, kad jau 2009 m. sausio 21 d. bus pradėta statyti gyvenamuosius namus, skirtus elektrinės statytojams.
2011 m. spalio mėn. sutartį dėl statybos sudarė Rusijos valstybinei bendrovei „Rosatom“ priklausanti uždaroji akcinė bendrovė „Atomstrojeksport“ ir Baltarusijos valstybės įmonė „Atominės elektrinės statybos direkcija“.
2016 m. gruodžio 28 dieną į Astravą atvežtas reaktoriaus korpusas.
Jėgainę žadama atidaryti 2019 m. rudenį.
Astravo rajono gyventojai sukūrė regioninę visuomeninę iniciatyvą „Astravo elektrinė – tai nusikaltimas“. Koordinatorius yra buvęs geografijos mokytojas Nikolajus Ulasevičius, gyvenantis Astravo rajone. Spalio 6 d. įteikė skundą Baltarusijos Aukščiausiajam Teismui dėl to, kad 2011 m. rugsėjo 15 dieną paskelbtas prezidento dekretas „Dėl atominės elektrinės dislokavimo ir projektavimo Baltarusijoje“ neatitinka Baltarusijos Konstitucijos, kurioje tvirtinama, kad Baltarusijos teritorija yra nebranduolinė zona.
2019 m. vasario 7 d. Jungtinių Tautų Poveikio aplinkai įvertinimo tarpvalstybiniame kontekste konvencijos narės nusprendė, kad Baltarusija pažeidė šios konvencijos sutarties punktus.
Hugo fon Trautfeteris

Hugo fon Trautfeteris (vok. Hugo von Trautvetter; rus. Гуго Эрнестович фон Траутфеттер; 1812 m. vasario 20 d. Mintaujoje, Kuršo gubernija – 1877 m. gruodžio 18 d. Elniakampyje, Vilniaus gubernija) – Rusijos imperijos pedagogas ir valdininkas.
Mokona

Mokona (jap. もこな = Mokona; g. 1968 m. birželio 16 d.) yra manga kūrėjų komandos, sudarytos vien tik iš moterų, CLAMP narė. Ji yra pagrindinė dailininkė, spalvintoja ir yra atsakinga už kompoziciją.
Gimė Kiote, Japonijoje. Anksčiau ji buo žinoma Mokona Apapa (もこなあぱぱ) vardu. Ji atsisakė „Apapa“ dėlto, kad jai tai skambėjo per daug vaikiškai.
Kaip paaiškėjo Satsuki Igarashi straipsnyje „Newtype“ žurnale, kai grupė susitiko su Yoshikazu Yasuhiko, Mokona prasitarė esanti didelė „Mobile Suit Gundam“ gerbėja.
Feliksas Blažys

Biografija

1973 m. baigė Vilniaus žemės ūkio buhalterinės apskaitos technikumą, buhalteris. 2007 m. baigė Maskvos tarptautinio universiteto Kaliningrado fakultetą, vadybininkas.
1995–2000 m. UAB „Kaišiadorių butų ūkis“ tarnybos viršininkas. Nuo 2000 m. Kaišiadorių apylinkės seniūnijos seniūnas. Lietuvos savivaldybių seniūnų asociacijos narys.
Nuo 1993 m. Lietuvos socialdemokratų partijos Kaišiadorių rajono skyriaus narys.
1995–1997 m., 2003 m. ir 2007 m. (dėl užimamų seniūno pareigų turėjo atsisakyti mandato) Kaišiadorių rajono savivaldybės tarybos narys.
Sutuoktinė Genovaitė, vaikai Artūras, Mantas.
Vaikų Eurovizijos dainų konkursas 2009 m.

Vieta

Europos transliuotojų sąjunga (EBU) pakvietė transliuotojus teikti pasiūlymus dėl teisės surengti 2009 m. Eurovizijos dainų konkursą. Trys pasiūlymai buvo gauti iš Baltarusijos, Serbijos ir Ukrainos. Švedijos transliuotojas TV4 iš pradžių patvirtino pasiūlymą, tačiau netrukus atmetė savo pasiūlymą nusprendusi visiškai pasitraukti iš konkurso. Po EBU svarstymų buvo suteikta teisė Ukrainai rengti 2009 m. konkursą Kijevo sporto centre, Kijeve. Be to, Kijeve vyko 2005 m. Eurovizijos dainų konkursas.
Vikiversitetas

Vikiversitetas (angl. Wikiversity) – Vikimedijos fondo projektas, pagrįstas MediaWiki technologija; vikisvetainė.
Brodvėjaus bokštas

Brodvėjaus bokštas – pastatas imituojantis pilį (ang. terminas folly) stovintis ant Brodvėjaus kalvos, šalia kelio A44 tarp Evešamo ir Moretono, 1,6 km į pietryčius nuo Brodvėjaus kaimo, Vorčesteršire, Anglijoje . Brodvėjaus kalva, antra pagal aukštį kalva Kostvolde po Klevio kalvos . Bokštas yra 312 metrų virš jūros lygio, skaičiuojant nuo pamato. Paties bokšto aukštis 17 metrų. Gražiu oru nuo bokšto viršaus galima matyti trylika Anglijos grafysčių nuo Severno slėnio iki Velso kalnų. Šiandienai tai mėgstama turistų vieta, bokšte dažnai vyksta įvairios parodos .
Bokštą, panašų į pilį suprojektavo Džeimsas Vyatas (James Wyatt) 1794  metais ledi Koventri (Lady Coventry) užsakymu. Statyba baigta 1799 metais. Bokštas pastatytas ant "švyturio" kalvos, kur švyturiai buvo uždegami specialiais atvejais. Ledi Koventri, sužinojusi, kad švyturys ant šios kalvos gali būti matomas iš jos namų Vorčesteršire - apytiksliai už 35 km - finansavo dekoratyvinės pilies stytybas, kad tuo įsitikintų. Bokštas išties puikiai matomas.
Metų bėgyje, bokštas tarnavo kaip spaustuvė serui Tomui Filipsui (Sir Thomas Phillipps) ir buvo kaimietišku prieglobsčiu tokiems visuomenės veikėjams kaip Viljamas Moris (William Morris). Bokštas yra prie Kostvoldo kelio; jį lengva pasiekti važiuojant šiuo keliu nuo A44 kelio ar pėščiomis pakylant nuo Brodvėjaus kaimo.
Netoli bokšto yra paminklas Antrojo Pasaulinio karo bombonešiui, kuris čionai sudužo treniruočių skrydžio metu.
Darius Jasaitis

Biografija

2004 m. baigė Klaipėdos universitetą, mokytojas. 
1993–1994 m. VM UAB „Edita“ žvejys motoristas, 1994–2009 m. direktorius. 1995–1996 m. Kuršių nerijos nacionalinio parko miškų urėdijos darbininkas miškininkas. 1995–2008 m. Neringos savivaldybės administracijos kasininkas inspektorius. 2006–2008 m. VšĮ „Pasienio žuvys“ valdybos pirmininkas. 2008–2013 m. UAB „Klaipėdos regiono atliekų tvarkymo centras“ vadybininkas administratorius.
Nuo 2007 m. Neringos savivaldybės tarybos narys.  Nuo 2013 m. Neringos meras.
Nuo 2004 m. Darbo partijos, 2010 m. Lietuvos socialdemokratų partijos Neringos skyriaus pirmininkas, narys.
Grigalius Valavičius

Biografija

Tėvas Gardino arklininkas Bogdanas Valavičius, brolis Lietuvos didysis kancleris Ostapas Valavičius.

Valstybės tarnyba

1558–1566 m. Gardino kaštelionas, nuo 1567 m. Lietuvos Didžiosios Kunigaikštystės medžioklis. Žygimanto Augusto pavedimu 1559 m. vadovavo miškų revizijai, 1572–1577 m. Smolensko vaivada. Valdė Dubičius, Eišiškes, Kanevą, Varnius, Želvą.

Šeima

Apie 1564 metus vedė Kateriną Oginską, Kauno seniūno kunigaikščio Motiejaus Oginskio našlę. Santuokoje gimė Lietuvos pakancleris Jeronimas, Rogačiovo seniūnas Romanas ir Lietuvos didysis taurininkas Petras.
Ona Jogailaitė

Biografija

Gimė Krokuvoje, palaidota Varšuvoje. Gediminaičių dinastijos atstovė. Lietuvos didžiojo kunigaikščio ir Lenkijos karaliaus Žygimanto Senojo ir Bonos Sforcos dukra. Nepritarė brolio Žygimanto Augusto vedyboms su Barbora Radvilaite.

Valdymas

1575 m. išrinkta Lenkijos karaliene. 1576 m. ištekėjo už Transilvanijos kunigaikščio Stepono Batoro, kuris tais pačiais metais buvo išrinktas Lenkijos karaliumi ir Lietuvos didžiuoju kunigaikščiu. Ona gyveno ilgiau už savo vyrą ir mirė bevaikė.
Jos paveldėtojas tapo jaunesniosios sesers Švedijos karalienės Katerinos sūnus Zigmantas Vaza.
JAGAL

Istorija

Dujotiekio statybos prasidėjo 1995 m. Jo pradžia yra ties Vokietijos ir Lenkijos valstybės siena. Dujotiekis sujungtas su Jamalo-Europos dujotiekiu. 1997 m. dujotiekis atidarytas ir juo pradėtos gabenti dujos. 1996 m. pastatyta dujotiekio sekcija iki Malinovo kompresorių stoties. Metinis dujotiekio didžiausias išleidimas – 24 milijardai m³ dujų.
Septintoji kompiuterinių žaidimų konsolių karta

Namų konsolės

Stacionarių ar namų konsolių kovą pradėjo XBOX 360, kuris buvo išleistas 2005 lapkričio 22 dieną. Kitais metais tą patį mėnesį buvo išleistas PS3, po savaitės ir Nintendo Wii konsolė. Kiekviena konsolė labai pagerino savo pirmtakų grafikos rodiklius, tačiau naujiems žaidimams reikėjo didesnių talpų diskų. XBOX 360 žaidimai buvo įrašomi į DVD-DL diskus, PS3 į Blu-ray diskus, Wii žaidimai į Wii optinį diską.

XBOX 360

Xbox 360 yra antras žaidimų kompiuteris iš Xbox šeimos žaidimų kompiuterių. Priklauso septintajai žaidimų kompiuterių kartai. Microsoft šį žaidimų kompiuterį kūrė kartu su IBM ir ATI. Didelis Xbox 360 sistemos privalumas – galimybė prisijungti į internetą per Xbox Live sistemą, kurioje galima parsisiųsti arkadinių žaidimų, demonstracinių Xbox 360 žaidimų versijų, filmų, pramoginių laidų.
2005 metais XBOX 360 parduodama konsolė įsiveržė į priekį konsolių kare, bet po kitų konsolių išleidimo XBOX 360 pirmavimas buvo pristabdytas. 2006 metais XBOX 360 persekiojo bėdos dėl perkaitimo (Red Ring Of Death), tačiau 2007 m., kai XBOX 360 buvo nulaužtas, konsolės pardavimai ir vėl išaugo. 2008 m. buvo paskelbtas pranešimas apie naują XBOX konsolę Jasper, kuris kainuos apie 1200 litų.

PlayStation 3

PlayStation 3 (trumpiau – PS3) – septintos kartos konsolė. PS3 pasižymi gigabitiniu tinklu, labai talpiu kietuoju disku, HD palaikymu ir Blue-Ray grotuvu. Šis žaidimų kompiuteris pirmąkart buvo išleistas 2006 m. lapkričio 11 d. Japonijoje, tų pačių metų lapkričio 17 d. Š. Amerikoje, Taivane bei Honkonge ir tik 2007 m. kovo 23 d. Europoje ir Australijoje. Buvo išleistos 5 Playstation 3 versijos: 20GB, 40GB, 60GB be PS2 žaidimų palaikymo, 60GB su PS2 žaidimų palaikymu ir 80GB versijos. Konsolė pardavimo pradžiose kainavo dvigubai daugiau nei XBOX 360 ir beveik trigubai daugiau nei Nintendo Wii.

Wii

Wii – tai kompanijos Nintendo septintos kartos žaidimų kompiuteris, ypatingas tuo, kad žaidimus ir patį kompiuterį galima valdyti naujos kartos belaidžiu valdikliu, reaguojančiu į žaidžiančiojo judesius – kūrėjai šį įrenginį pavadino Wii Remote vardu. Pirmą kartą apie naująją Nintendo konsolę, paslaptingai vadinamą „Revolution“, buvo galima išgirsti 2004 metų E3 parodoje. Vėliau, 2006, Nintendo pranešė, kad „Nintendo Revolution“ oficialus pavadinimas pakeistas į „Wii“. Nintendo Wii Šiaurės Amerikoje buvo išleistas 2006 metų Lapkričio 19 ir iškart aplenkė PS3 pardavimų skaičiumi.